รัฐบาล เชิญชวนนักธุรกิจยุโรป ร่วมลงทุนในไทยให้มากขึ้น โดยเฉพาะพื้นที่ EEC และโครงการรถไฟฟ้า ลดปัญหา Pm2.5
รัฐบาล เชิญชวนนักธุรกิจยุโรป ร่วมลงทุนในไทยให้มากขึ้น โดยเฉพาะพื้นที่ EEC และโครงการรถไฟฟ้า ลดปัญหา Pm2.5 นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยภายหลังคณะผู้แทนสภาธุรกิจสหภาพยุโรป - อาเซียน (EU - ABC) และคณะผู้แทนสมาคมการค้ายูโรเปียนเพื่อธุรกิจและการพาณิชย์ (EABC) เข้าพบพลเอก ประยุทธ์ จันทร์โอชา นายกรัฐมนตรี โดยมีทั้งสิ้น 33 บริษัท อาทิ สถาบันทางการเงินและการลงทุน บริษัทสินค้าเคมีภัณฑ์-เวชภัณฑ์ ธุรกิจรถยนต์ กลุ่มบริษัทเทคโนโลยีและซอฟ์ทแวร์ และธุรกิจสินค้าอุปโภคบริโภค โดยนายกรัฐมนตรีให้ความมั่นใจในเสถียรภาพของรัฐบาลและเชิญชวนให้นักธุรกิจยุโรปมาลงทุนในไทยมากขึ้น โดยจากข้อมูลล่าสุดพบว่ามีนักธุรกิจยุโรปมาลงทุนในไทยเพิ่มขึ้นตามลำดับ โดยเฉพาะในพื้นที่ EEC ซึ่งถือเป็นเรื่องที่น่ายินดี และรัฐบาลไทยพร้อมอำนวยความสะดวกในด้านต่างๆ เพื่อช่วยเหลือให้การทำธุรกิจง่ายขึ้น ทั้งการแก้ไขกฏระเบียบข้อบังคับที่เป็นอุปสรรคและลดขั้นตอนต่างๆ ที่ซ้ำซ้อน ที่สำคัญนายกรัฐมนตรีเน้นย้ำว่าการเข้ามาลงทุนทำธุรกิจในไทยต้องยึดหลักธรรมาภิบาล โปร่งใส ตรวจสอบได้ และต้องเอื้อต่อธุรกิจขนาดเล็กหรือขนาดจิ๋วด้วย รวมถึงต้องให้ความสำคัญเกษตรกรไทย ที่เป็นต้นทางการผลิตสินค้า ตามหลักการไม่ทิ้งใครไว้ข้างหลังนอกจากนี้ ยังหารือถึงแนวทางที่รัฐบาลสนับสนุนการใช้รถไฟฟ้า เพื่อลดปัญหา Pm2.5 ที่อยากจะให้บริษัทในยุโรปที่ประสงค์มาลงทุนในไทยให้มาลงทุนในธุรกิจโครงการรถไฟฟ้าด้วย เพื่อช่วยลดปัญหาสิ่งแวดล้อมในไทย โดยขอให้เชื่อมต่อกับนโยบาย european green deal ของสหภาพยุโรป หรือ EU ที่มุ่งเน้นการดูแลด้านผลกระทบต่อสิ่งแวดล้อมขณะเดียวกันนายกรัฐมนตรีได้ชูนโยบาย ไทยแลนด์บวกหนึ่ง หรือ Thailand Plus One เพื่อกระตุ้นและดึงดูดนักลงทุนใหม่ ที่สามารถใช้ประเทศไทยเป็นฐานสำคัญของภูมิภาคอาเซียนได้ รวมถึงการที่ไทยเป็นประธาน ACMECS ดังนั้นรัฐบาลไทยจึงพยายามสร้างการเชื่อมโยงแบบไร้รอยต่อกับกลุ่มประเทศในอนุภูมิภาค ACMECS ซึ่งหากประเทศในยุโรปให้ความสนใจมาลงทุนก็จะได้รับประโยชน์จากส่วนนี้ด้วย เช่น การเชื่อมโยงด้านคมนาคมและเศรษฐกิจ พร้อมเชิญชวนนักลงทุนในยุโรปร่วมตั้งสถาบันพัฒนาบุคลากรพัฒนาฝีมือแรงงานในไทย เพราะเป็นหัวใจสำคัญในการพัฒนาเศรษฐกิจของประเทศ ซึ่งทาง (EU - ABC) รับข้อเสนอไปพิจารณาไปหารือกับหน่วยงานที่เกี่ยวข้องกำหนดนโยบายต่อไป ตลอดจนมอบหมายให้ BOI ประชาสัมพันธ์มาตรการส่งเสริมการลงทุน Thailand Plus Package เพื่อเชิญชวนนักลงทุนยุโรปให้มาในไทยมากขึ้น